<classify> Aidha, kampuni hiyo imeweza kutoa nauli maalumu kwa sikukuu za Pasaka kwa abiria wa mkoani Mtwara ambao kwa sasa watakuwa wakilipa Sh 250,000 ikijumuisha kodi zote, kwa tiketi ya kwenda na kurudi.Hayo yalidhihirishwa jana jijini Dar es Salaam na Kaimu Ofisa Mtendaji Mkuu wa ATCL, Milton Lazaro, wakati akitathmini utendaji wa kipindi kifupi wa ndege hiyo iliyokodishwa pamoja na kuangalia mchango wake wa kibiashara katika kampuni hiyo.Lazaro alisema kwa ujumla, ujio wa ndege ya CRJ-200 mapema Machi mwaka huu umesaidia kuboresha utendaji na kufikia kiwango cha juu, hali inayoipa uongozi wa shirika sababu za kujivunia kwa maamuzi yao ya kukodisha ndege hiyo.Ndege imepokewa vizuri na wateja wetu. Ndani ya wiki chache tu ikiwa inafanya kazi, tumepata ongezeko kubwa la abiria wetu na huduma zetu zimeweza kuaminika zaidi na wateja wetu wengi. Kwa maana hiyo, matokeo yamekuwa ni mazuri, alisema Lazaro.Alibainisha kuwa kinyume na taarifa zilizotolewa na baadhi ya vyombo vya habari vikidai kwamba ndege iliyokodishwa ya CRJ-200 ni mzigo kwa kampuni ikilinganishwa na ndege yake aina ya Bombardier Dash-8, ndege hiyo mbali na kuimarisha utendaji wa ATCL, pia imeisaidia kuokoa fedha na muda.Hatutajitendea haki sisi wenyewe au kwa waliyotukodishia ndege hiyo kama tukiruhusu sisi wenyewe tujiingize kwenye mjadala wa muundo wa gharama au mchango wake wa kimapato, kwa muda huu mfupi. Inatosheleza kusema kuwa lengo letu la kukodisha ndege hii ambalo lilikuwa ni kubwa kuliko mengine limefanikiwa, Ofisa Mtendaji huyo mkuu alisema.Lazaro aliongeza kuwa, kuongezeka kwa idadi ya abiria wanaosafiri na ATCL kumetokana na ukweli kuwa muda inayotumia ndege ya CRJ-200 kusafiri umekuwa mchache zaidi ukilinganisha na ndege nyinginezo zinazosafiri njia hizo, kwa hivyo huokoa muda wa abiria na pia abiria wengi ufurahia huduma za ATCL wakiwa safarini.Mbali na muda mfupi wa kusafiri, ndege hiyo imeboresha zaidi utendaji wa kampuni kwa asilimia 98. Ujio wa ndege hii umerudisha imani miongoni mwa abiria wetu ambao sasa wana uhakika wa kusafiria kwa kufuata muda uliyopangwa, alisema.Hivi karibuni ATCL ilizindua safari za kwenda katika mkoa wa Mbeya kwa kupitia uwanja mpya wa kimataifa wa ndege wa Songwe ikitumia ndege yake ya CRJ-200.Dakika 58 za safari kati ya Dar es Salaam na Mbeya, ambayo imepangwa kuwa siku nne kwa wiki; Jumatatu, Jumatano, Ijumaa na Jumapili, imepokelewa vizuri na abiria na wafanyabiashara wanaosafiri kati ya Mbeya na Dar es Salaam.Taarifa za awali kutoka katika ATCL zilisema kuwa abiria sasa watafurahia safari za kila siku za kutoka Dar es Salaam kwenda Mwanza, mara nne kwa wiki kwenda Mbeya na itakuwa inasafiri kwenda Comoro katika siku za Jumatatu, Jumatano, Ijumaa na Jumamosi.ATCL pia imefuta adhabu zinazotozwa kwa abiria wanaoshindwa kusafiri na wale wanaobadilisha safari zao, ili kuwasaidia abiria wao kutoingia gharama za ziada pale wanapopatwa na dharura kabla ya kusafiri.Mkakati wa upanuzi wa ATCL ni pamoja na kufungua njia ya Tabora Mpanda pamoja na kurejesha njia zake zote za zamani. Kwa sasa ATCL inasafiri katika maeneo manane nchini ikiwa ni pamoja na Mtwara, Mwanza, Tabora, Kigoma, Dar es Salaam, Mbeya, Bujumbura na Moroni nchini Comoro.  <topic>: uchumi 